ประกาศสํานักงานคณะกรรมการกํากับหลักทรัพย์และตลาดหลักทรัพย์

ที่ สอ. 47/2556

เรื่อง การนําเงินสะสมและเงินสมทบสําหรับสมาชิกแต่ละราย

ของกองทุนสํารองเลี้ยงชีพไปลงทุนหรือมีไว้  
ซึ่งทรัพย์สินบางประเภท

                             

                    เพื่อให้มีหลักปฏิบัติที่ชัดเจนในการนําเงินสะสมและเงินสมทบสําหรับสมาชิกแต่ละรายของกองทุนสํารองเลี้ยงชีพไปลงทุนหรือมีไว้ซึ่งทรัพย์สินบางประเภทที่มีความเสี่ยงมากกว่าทรัพย์สินประเภทอื่น ตามข้อ 75/1 และข้อ 75/3 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 24/2552  เรื่อง การลงทุนและการมีไว้เพื่อเป็นทรัพย์สินของกองทุน ลงวันที่  28 กรกฎาคม พ.ศ. 2552 สํานักงานจึงวางแนวทางเพื่อเป็นหลักปฏิบัติไว้ดังต่อไปนี้ 


ข้อ ๑ ในประกาศนี้ 

                    “บริษัทจัดการ”  หมายความว่า  บริษัทจัดการกองทุนส่วนบุคคล

                    “ทรัพย์สินบางประเภท”  หมายความว่า 

                    (1)  หน่วยลงทุน

                    (2)  สัญญาซื้อขายล่วงหน้า

                    “หน่วยลงทุน”  หมายความว่า

                    (1)  หน่วยลงทุนของกองทุนรวมทองคํา ที่มีลักษณะตามส่วนที่ 4 ของหมวด 3 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 24/2552  เรื่อง การลงทุนและการมีไว้เพื่อเป็นทรัพย์สินของกองทุน ลงวันที่ 28 กรกฎาคม พ.ศ. 2552  หรือ

                    (2) หน่วยลงทุนของกองทุนรวมอสังหาริมทรัพย์หรือตราสารของกองทุนอสังหาริมทรัพย์ต่างประเทศ ที่มีลักษณะตามส่วนที่ 5 ของหมวด 3 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 24/2552  เรื่อง การลงทุนและการมีไว้เพื่อเป็นทรัพย์สินของกองทุน ลงวันที่ 28 กรกฎาคม พ.ศ. 2552

                    “สัญญาซื้อขายล่วงหน้า”  หมายความว่า  สัญญาซื้อขายล่วงหน้าหรือหน่วยลงทุนของกองทุนรวมที่มีนโยบายลงทุนในสัญญาซื้อขายล่วงหน้าที่มีลักษณะตามที่กําหนดในข้อ 75/3 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 24/2552  เรื่อง การลงทุนและการมีไว้เพื่อเป็นทรัพย์สินของกองทุน ลงวันที่ 28 กรกฎาคม พ.ศ. 2552

                    “สมาชิก”  หมายความว่า  สมาชิกของกองทุนสํารองเลี้ยงชีพ


ข้อ ๒ ในกรณีที่บริษัทจัดการถือหลักปฏิบัติตามประกาศนี้ได้อย่างครบถ้วนแล้ว บริษัทจัดการจะไม่นําทรัพย์สินบางประเภทที่กําหนดไว้ตามประกาศนี้ ไปรวมคํานวณเป็นทรัพย์สินที่บริษัทจัดการต้องพิจารณาเป็นอัตราส่วนการลงทุนตามข้อ 75/1 หรือข้อ 75/3 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 24/2552  เรื่อง การลงทุนและการมีไว้เพื่อเป็นทรัพย์สินของกองทุน ลงวันที่  28 กรกฎาคม พ.ศ. 2552  แล้วแต่กรณี ก็ได้


ข้อ ๓ ประกาศนี้เป็นหลักปฏิบัติสําหรับบริษัทจัดการที่จัดการกองทุนสํารองเลี้ยงชีพที่มีลักษณะดังต่อไปนี้

                    (1) สมาชิกสามารถเลือกนโยบายการลงทุนและกําหนดสัดส่วนการนําเงินสะสมและเงินสมทบไปลงทุนหรือมีไว้ซึ่งทรัพย์สินตามนโยบายลงทุนที่สมาชิกกําหนดได้

                    (2)  ข้อบังคับหรือหนังสือแสดงเจตนาของสมาชิกมีการระบุอย่างชัดเจนเกี่ยวกับสัดส่วนการนําเงินสะสมและเงินสมทบสําหรับสมาชิกแต่ละรายไปลงทุนหรือมีไว้ซึ่งทรัพย์สินบางประเภทได้ไม่เกินอัตราที่ระบุในข้อ 4 และ

                    (3) ข้อบังคับหรือหนังสือแสดงเจตนาของสมาชิกที่ระบุอย่างชัดเจนว่า หากการนําเงินสะสมหรือเงินสมทบสําหรับสมาชิกแต่ละรายไปลงทุนหรือมีไว้ซึ่งทรัพย์สินบางประเภทจะทําให้เกินกว่าอัตราที่ข้อบังคับหรือหนังสือแสดงเจตนาตาม (2) ระบุไว้  บริษัทจัดการจะนําเงินดังกล่าวไปลงทุนหรือมีไว้ซึ่งทรัพย์สินตามนโยบายการลงทุนอื่น ทั้งนี้ ตามที่ข้อบังคับหรือหนังสือแสดงเจตนาระบุ 


ข้อ ๔ อัตราการลงทุนหรือมีไว้ซึ่งทรัพย์สินบางประเภทของสมาชิกแต่ละรายที่บริษัทจัดการจะถือปฏิบัติตามประกาศนี้ ให้เป็นดังนี้ 

                    (1)  ในกรณีที่เป็นหน่วยลงทุน รวมกันไม่เกินกว่าร้อยละสิบห้าของมูลค่าทรัพย์สินรายสมาชิก

                    (2)  ในกรณีที่เป็นสัญญาซื้อขายล่วงหน้า  รวมกันไม่เกินกว่าร้อยละสิบของมูลค่าทรัพย์สินรายสมาชิก

                    “มูลค่าทรัพย์สินรายสมาชิก” ตามวรรคหนึ่ง หมายความว่า มูลค่าของเงินสะสม เงินสมทบ พร้อมทั้งผลประโยชน์ของเงินสะสมและเงินสมทบ ของสมาชิกแต่ละราย


ข้อ ๕ ในการคํานวณอัตราการลงทุนหรือมีไว้ซึ่งทรัพย์สินบางประเภทตามข้อ 4 ให้ถือปฏิบัติตามแนวทางการคํานวณอัตราส่วนการลงทุนในทรัพย์สินดังกล่าวตามประกาศสํานักงานคณะกรรมการกํากับหลักทรัพย์และตลาดหลักทรัพย์ว่าด้วยการลงทุนและการมีไว้เพื่อเป็นทรัพย์สินของกองทุน ประกอบกับแนวทางที่สมาคมบริษัทจัดการลงทุนกําหนด


ข้อ ๖ ในกรณีที่ปรากฏว่าสมาชิกรายใดมีการลงทุนหรือมีไว้ซึ่งทรัพย์สินบางประเภทเกินกว่าอัตราที่ระบุในข้อ 4  เพราะเหตุดังต่อไปนี้ สํานักงานจะยังคงพิจารณาว่าบริษัทจัดการได้ถือหลักปฏิบัติตามประกาศนี้ได้อย่างครบถ้วนแล้ว แต่ทั้งนี้ บริษัทจัดการต้องไม่นําเงินสะสมและเงินสมทบสําหรับสมาชิกรายนั้นไปลงทุนหรือมีไว้ซึ่งทรัพย์สินบางประเภทเพิ่มเติมจนกว่าการลงทุนหรือมีไว้ซึ่งทรัพย์สินบางประเภทจะไม่เกินกว่าอัตราที่ระบุในข้อ 4

                    (1)  สมาชิกมีการลงทุนหรือมีไว้ซึ่งทรัพย์สินบางประเภทเกินกว่าอัตราที่ระบุอยู่ก่อนวันที่ลงนามในประกาศนี้

                    (2)  สมาชิกมีการลงทุนหรือมีไว้ซึ่งทรัพย์สินบางประเภทโดยชอบแล้ว แต่ต่อมาภายหลังมูลค่าทรัพย์สินรายสมาชิกที่ลงทุนในทรัพย์สินบางประเภทนั้นเกินกว่าอัตราที่ระบุโดยไม่ได้เกิดจากการลงทุนเพิ่มเติม


ข้อ ๗ ในกรณีที่บริษัทจัดการมีการรับโอนทรัพย์สินที่เป็นส่วนได้เสียทั้งหมดของสมาชิกทุกรายของนายจ้างรายใดรายหนึ่งจากกองทุนสํารองเลี้ยงชีพอื่น และปรากฏว่าสมาชิกบางรายมีอัตราส่วนการลงทุนในทรัพย์สินบางประเภทเกินกว่าอัตราที่ระบุที่ในข้อ 4 ก่อนการรับโอนทรัพย์สินนั้น  สํานักงานจะยังคงพิจารณาว่าบริษัทจัดการได้ถือหลักปฏิบัติตามประกาศนี้ได้อย่างครบถ้วนแล้ว แต่ทั้งนี้ บริษัทจัดการต้องไม่นําเงินสะสมและเงินสมทบสําหรับสมาชิกรายนั้นไปลงทุนหรือมีไว้ซึ่งทรัพย์สินบางประเภทเพิ่มเติมจนกว่าการลงทุนหรือมีไว้ซึ่งทรัพย์สินบางประเภทจะไม่เกินกว่าอัตราที่ระบุในข้อ 4


ผู้มีอํานาจลงนาม - ประกาศ ณ  วันที่ 19 ธันวาคม พ.ศ. 2556

 

 

 

                                                            (นายวรพล  โสคติยานุรักษ์)  
                                                                      เลขาธิการ  
                                        สํานักงานคณะกรรมการกํากับหลักทรัพย์และตลาดหลักทรัพย์